Dewani-moordverhoor: Getuienis oor gay webwerf aangehoor | Maroela Media
Dewani se prokureur, Francois van Zyl het sy kruisondervraing van een van Anni Dewani se veroordeelde moordenaars, Mziwamadoda Qwabe hervat. Die saak is Donderdag uitgestel omdat Qwabe en Dewani al twee van maagprobleme gekla het.
Van Zyl het Qwabe daarvan beskuldig dat hy die sneller op 13 November 2010 getrek het, en nie Xolile Mngeni, wat tans lewenslange tronkstraf uitdien nie. Qwabe hou vol hy het die voertuig bestuur toe hy die skoot gehoor het.
Van Zyl het ook gesê die skietery was ŉ ongeluk en voer aan die plan het skeefgeloop om Anni as ŉ gyselaar te hou in ruil vir ŉ groot losprys. Qwabe het dit ontken.
Dewani word as die meesterbrein beskuldig agter Anni se moord tydens hul wittebrood in Kaapstad in 2010. Hy het onskuldig gepleit op vyf aanklagte teen hom en hou vol die egpaar was deel van ŉ kaping in Gugulethu op 13 November 2010.
Van Zyl het dit aan die lig gebring dat Qwabe ŉ vroeër parooldatum versoek het in ruil vir sy getuienis teen Dewani.
Die staat het hierna sy derde getuie, Simon Johnson (33), voormalige digitale produkbestuurder van die Gaydar-webwerf, het getuig oor Dewani se profiel, “ASIANSUBGUY”. Johnson het gesê die betrokke gebruiker het homself beskryf as ŉ “enkellopende gay man”. Die persoon het ook die opsie “enkellopende biseksuele man” gekies. Onder seksuele oriëntasie het die persoon “gay” gekies.
Volgens Johnson het Dewani in sy profiel aangedui hy is op soek na ŉ enkellopende gay man, ŉ enkellopende biseksuele man, of ŉ gay paartjie of ŉ groep.
Hierdie inligting is moontlik teenstrydig met Dewani se pleitverduideliking waar hy homself as ŉ biseksueel beskryf het.
Die staatsaanklaer het bevestig dat Dewani die webwerf in 2010 op 12 November, 15 November en 16 November besoek het.
Johnson het egter bevestig dat hy nie uit sy rekords kan sien wat Dewani op hierdie dae op die webwerf gedoen het toe hy ingeteken was nie. Die profiel is op 21 November 2010 gedeaktiveer.
Volgens Van Zyl sal hy getuienis kan lewer dat sy kliënt se suster, Preyal, die profiel met sy gebruikernaam en wagwoord verwyder het.
Johnson is ook verskoon.
Die verhoor hervat Dinsdag wanneer die staat na verwagting ŉ nuwe getuie sal roep.
Klik hier om alle vorige berigte oor Shrien Dewani te lees.
Drie vas oor skietery in Midrand